Trokdrywer soek ná gru-ongeluk in KZNDie gru-ongeluk het die lewens van minstens 12 mense geëis (Foto: Verskaf) Die polisie in KwaZulu-Natal is op die spoor van die bestuurder van ŉ vragmotor wat Dinsdagoggend ná ’n noodlottige ongeluk op die R33 tussen Greytown en Northdale in KwaZulu-Natal van die ongelukstoneel gevlug het. Minstens 12 mense is dood en ses beseer toe die vragmotor, ŉ minibustaxi en ŉ bakkie vanoggend kort ná 07:00 op dié pad in ŉ ongeluk betrokke was. Kol. Thembeka Mbele, woordvoerder van die polisie, sê die vragmotorbestuurder wat na bewering versuim het om by ŉ stopteken stil te hou, het na die botsing van die ongelukstoneel gevlug. Volgens Mbele ondersoek die polisie sake van strafbare manslag, roekelose en nalatige bestuur asook die versuim om te stop ná ŉ motorongeluk. Maroela Media het vroeër berig paramedici het met hul aankoms op die toneel die taxi regop in die middel van die pad aangetref terwyl die vragmotor op sy kant langs die pad gelê het. Brandstof het uit die tenkwa begin lek, en dit het oor die pad uitgeloop. Verskeie passasiers is verspreid oor die ongelukstoneel aangetref. Twee was steeds in die taxi vasgekeer. “Altesaam 12 passasiers het noodlottige beserings opgedoen en is op die toneel dood verklaar,” het Russel Meiring, woordvoerder van ER24, gesê. Twee ander passasiers is in ŉ kritieke toestand na ŉ nabygeleë hospitaal geneem vir verdere mediese behandeling. Nog vier passasiers het ligte tot ernstige beserings opgedoen en is ook per ambulans na die hospitaal vervoer. Fikile Mbalula, minister van vervoer, het intussen sy ontsteltenis met die voorval uitgespreek. “Ons is geskok deur hierdie botsing. Die grusame aard van hierdie ongeluk en die daaropvolgende lewensverlies is skrikwekkend. Ons betuig ons innige meegevoel met diegene wat hul geliefdes in hierdie voorval verloor het en wens die beseerdes ŉ spoedige en volkome herstel toe.” Volgens Mbalula stel die Padverkeersbestuurskorporasie (RTMC) ondersoek in na die omstandighede wat aanleiding tot die ongeluk gegee het.